For anden gang på én uge lukker en nordjysk efterskole på grund af dårlig økonomi.

TV2/Nord kunne søndag fortælle, at Lynghøj Efterskole ved Støvring lukker på grund af svigtende tilmelding - og det er samme problemstilling, der nu lukker Vittrup Efterskole ved Løkken. - Vi har ikke kunnet klare os i kampen om eleverne. Der bliver færre og færre at tage af. Samtidig har vi oplevet en stigende konkurrence fra de store efterskoler og fra 10.klasse-centrene, siger skolens bestyrelsesformand, Hans Christensen. En af de elever som skulle være startet på efterskolen i den kommende weekend er Caroline Aaby Jepsen, og hun er naturligvis skuffet. - Jeg blev overrasket og ked af at høre, at skolen lukker. Jeg er også lidt skuffet over, at vi først får det at vide få dage før, vi skal starte. Nu må jeg lede efter en ny efterskole, siger hun. Vittrup Efterskole havde ellers en afdragsordning for at slippe af med en tyngende gæld, men ifølge Undervisningsministeriets regler kunne efterskolen ikke få den hjælp længere. Med lukningen i Vittrup må cirka 20 medarbejdere vinke farvel til deres job.